text: Fakkeloptog ærer afviste asylbørn
  16 december 2017 kl. 22.00
  Et par hundrede borgere fra Jelling gik lørdag i fakkeloptog for at vise deres støtte til den lokale flygtninge-familie Shamasneh, som har fået afslag på opholdstilladelse.
  Både børn, unge, voksne og ældre mødte op i kulden foran højene i Jelling lørdag aften. De var samlet for med et fakkeloptog at vise deres sympati med den afviste flygtningefamilie fra byen.
  Optoget var samtidig en "satellit-demonstration" for en stor demonstration i København i dag, der var ført an af Folkebevægelsen for Asylbørns Fremtid. Sammen med 12 andre organisationer opfordrede de folk til at gå med i fakkeloptoget for at sætte fokus på og for at forbedre asylansøgende børn og unges vilkår i de danske asylcentre.
  - Vi tænder tre fakler i aften. En for hver af de tre børn i Shamasneh-familien. Resten af faklerne er for alle de andre asylansøgere, for hvem vi håber på en fair behandling, siger Astrid Skjoldborg Glans, der deltager i demonstrationen i Jelling.
  
  